แนวโน้มหุ้น25ก.ค.ยังลุ้นขึ้นต่อ
บล.เผยแนวโน้มดัชนีหุ้น 25 ก.ค.ยังมีแนวโน้มขึ้นต่อ จากปัจจัยพื้นฐานทางศก.ไทย-เอเชียที่ยังแข็งแกร่ง
25 ก.ค. 2554

บล.เผยแนวโน้มดัชนีหุ้น 25 ก.ค.ยังมีแนวโน้มขึ้นต่อ จากปัจจัยพื้นฐานทางศก.ไทย-เอเชียที่ยังแข็งแกร่ง
นายปริญทร์ กิจจาทรพิทักษ์ ผอ.อาวุโสฝ่ายวิเคราะห์หลักทรัพย์ บล.ฟาร์อีสท์ กล่าวว่า ตลาดหุ้นไทยเช้านี้ (25ก.ค.)มีโอกาสปรับตัวขึ้นต่อ รับโมเมนตัมเชิงบวกที่ยังมีต่อเนื่องจากเมื่อวันศุกร์ที่ผ่านมา แม้ดัชนีดาวโจนส์จะอ่อนตัวลงแต่ก็ไม่มาก ขณะที่ราคาน้ำมันดิบในตลาดโลกก็ปรับตัวขึ้น 
 




ทั้งนี้มองว่าประเด็นเรื่องเพดานหนี้ของสหรัฐฯและปัญหาหนี้สินในยุโรปน่าจะมีทิศทางที่ผ่อนคลายมากขึ้นในสัปดาห์นี้ ส่วนปัจจัยพื้นฐานของเศรษฐกิจไทยและเอเชีย ขณะนี้ยังแข็งแกร่งกว่าภูมิภาคอื่นของโลก
อย่างไรก็ตามในระหว่างวันอาจมีแรงขายทำกำไรระยะสั้นสลับออกมาในบางช่วง เนื่องจากตลาดฯปรับตัวขึ้นแรงติดต่อกันหลายวันแล้ว แต่มองว่าเมื่อตลาดฯอ่อนตัวลงเป็นโอกาสในการเข้าซื้อได้ พร้อมให้แนวรับ 1,113 จุด แนวต้าน 1,125 จุด
ด้าน บล.ฟินันเซีย ไซรัส รายงานว่า แนวโน้มตลาดหุ้นไทยสามารถขยับขึ้นมาทำจุดสูงสุดใหม่ที่สูงกว่า 1113.63 จุดได้แล้ว ซึ่งถือเป็นระดับสูงสุดใหม่ในรอบ 15-16 ปีของตลาดหุ้นไทยทีเดียว ขณะที่นักลงทุนต่างประเทศก็เริ่มกลับมาซื้อสุทธิต่อเนื่องมากขึ้น
อย่างไรก็ตาม การขยับขึ้นมาค่อนข้างรวดเร็วในช่วงสัปดาห์เศษที่ผ่านมา อาจจะส่งผลให้ถัดจากนี้ ดัชนีจะเริ่มมีจังหวะแกว่งตัวผันผวนมากขึ้น และอาจถึงขั้นย้อนลงไปเคลื่อนไหวเป็นลบได้บ้าง
ขณะที่แรงซื้อเพื่อเก็งกำไร บจ. ที่คาดว่าผลประกอบการรายไตรมาสจะออกมาดีต่อเนื่องน่าจะยังมีอยู่ ดังนั้นจังหวะอ่อนตัวของ SET จึงยังมองเป็นโอกาสในการเข้าซื้อ เพื่อลุ้นการขยับขึ้นต่อ โดยเป้าหมายแรกของช่วงนี้คาดว่า SET มีแนวโน้มที่จะขยับขึ้นไปที่บริเวณ 1,130-1,135 จุดได้ไม่ยากนัก
ส่วนกลยุทธ์แนะนำซื้อต่อเนื่อง โดยเฉพาะถ้าตลาดปรับพักตัวลง จากนั้นเน้นถือ เพื่อรอตามดูแรงขายจาก SET ระดับ 1,130-1,135 จุดอีกครั้ง